Úradný vestník L 109 , 20/04/1989 S. 0038 - 0042

Fínske špeciálne vydanie: Kapitola 13 Zväzok 18 S. 0224

Švédske špeciálne vydanie: Kapitola 13 Zväzok 18 S. 0224



Smernica Komisie z 28. marca 1989, ktorou sa prispôsobuje technickému pokroku smernica Rady 76/756/EHS o aproximácii právnych predpisov členských štátov týkajúcich sa osvetlenia a svetelných signalizačných zariadení na motorových a ich prípojných vozidlách (89/278/EHS) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na smernicu Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel [1], naposledy zmenenú a doplnenú smernicou 87/403/EHS [2], a najmä na jej článok 11, so zreteľom na smernicu Rady 76/756/EHS z 27. júla 1976 o aproximácii právnych predpisov členských štátov týkajúcich sa osvetlenia a svetelných signalizačných zariadení na motorových a ich prípojných vozidlách [3], naposledy zmenenú a doplnenú smernicou 84/8/EHS [4], a najmä na jej článok 4, keďže na základe získaných skúseností a vzhľadom k súčasnému stavu znalostí je teraz možné nielen doplniť niektoré požiadavky a uviesť ich do súladu so skutočnými podmienkami dopravy a tým zvýšiť bezpečnosť pasažierov vozidiel a ostatných užívateľov ciest; keďže opatrenia uvedené v tejto smernici sú v súlade so stanoviskom Výboru na prispôsobenie smerníc odstraňujúcich technické bariéry obchodu v sektore motorových vozidiel technickému pokroku, PRIJALA TÚTO SMERNICU: Článok 1 Príloha I k smernici 76/756/EHS sa týmto mení a dopĺňa v súlade s prílohou k tejto smernici. Článok 2 1. S účinnosťou od 31. marca 1989 žiadny členský štát nemôže: - odmietnuť, vzhľadom na typ vozidla, udeliť typové schválenie EHS, vydať dokument uvedený v poslednej zarážke článku 10 ods. 1 smernice 70/156/EHS alebo udeliť vnútroštátne typové schválenie, alebo - zakázať uvedenie vozidiel do prevádzky z dôvodov týkajúcich sa montáže zariadení pre osvetlenie a svetelnú signalizáciu, či už povinných alebo nepovinných, uvedených v bodoch 1.5.9 až 1.5.22 prílohy I k smernici 76/756/EHS na vozidlá, ak montáž uvedených zariadení na osvetlenie a svetelnú signalizáciu na tomto type vozidla alebo na týchto vozidlách spĺňa ustanovenia tejto smernice. 2. S účinnosťou od 1. októbra 1989 členské štáty: - nesmú ďalej vydávať dokument, uvedený v poslednej zarážke článku 10 ods. 1 smernice 70/156/EHS, typu vozidla, u ktorého montáž uvedených zariadení na osvetlenie a svetelnú signalizáciu nespĺňa ustanovenia tejto smernice, s výnimkou predných smerových svetiel kategórie 1 a 1 b, opísaných v bode 4.5.3 prílohy I k smernici 76/756/EHS, - môžu odmietnuť udeliť vnútroštátne typové schválenie typu vozidla, u ktorého montáž uvedených zariadení na osvetlenie a svetelnú signalizáciu nespĺňa ustanovenia tejto smernice, s výnimkou predných smerových svetiel kategórie 1 a 1 b, opísaných v bode 4.5.3 prílohy I k smernici 76/756/EHS. 3. S účinnosťou od 1. apríla 1991 môžu členské štáty odmietnuť vnútroštátne typové schválenie typu vozidla a nemôžu naďalej vydávať dokument uvedený v poslednej zarážke článku 10 ods. 1 smernice 70/156/EHS pre typ vozidla, u ktorého montáž uvedených zariadení na osvetlenie a svetelnú signalizáciu nespĺňa ustanovenia tejto smernice, s výnimkou ustanovení týkajúcich sa predných smerových svetiel kategórie 1 a 1 b, opísaných v bode 4.5.3 prílohy I k smernici 76/756/EHS, pre typy vozidla, ktorého typové schválenie nie je opodstatnené ani novou konštrukciou, ani zmenou v konštrukcii a/alebo tvare, ktorá by mohla mať vplyv na tieto predné smerové svetlá a ich polohu vo vzťahu k predným stretávacím svetlometom a hmlovým svetlám. 4. S účinnosťou od 1. októbra 1993 môžu členské štáty zakázať uvedenie do prevádzky vozidiel, u ktorých montáž zariadení na osvetlenie a svetelnú signalizáciu nespĺňa ustanovenia tejto smernice, s výnimkou predných smerových svetiel kategórie 1 a 1 b, opísaných v bode 4.5.3 prílohy I k smernici 76/756/EHS. Článok 3 Členské štáty uvedú do účinnosti opatrenia nevyhnutné k prispôsobeniu sa tejto smernici k 30. septembru 1989. Budú o tom ihneď informovať Komisiu. Článok 4 Táto smernica je adresovaná členským štátom. V Bruseli 28. marca 1989 Za Komisiu Martin Bangeman viceprezident [1] Ú. v. ES L 42, 23.2.1970, s. 1. [2] Ú. v. ES L 220, 8.8.1987, s. 44. [3] Ú. v. ES L 262, 27.9.1976, s. 1. [4] Ú. v. ES L 9, 12.1.1984, s. 24. -------------------------------------------------- PRÍLOHA Príloha I k smernici 76/756/EHS sa týmto mení a dopĺňa nasledovne:Za bod 1.5.5 sa doplnia nasledovné nové body 1.5.6 a 1.5.7: "1.5.6. Zariadenie Zariadenie znamená svetelné alebo svetelno-signalizačné zariadenie obsahujúce aspoň svetelný zdroj (a vo všetkých prípadoch optický systém), svietiaci povrch a puzdro. Zariadenie môže pozostávať z jedného alebo niekoľkých svietidiel; ak pozostáva z niekoľkých svietidiel, tieto môžu byť spolu zoskupené, zdužené alebo vzájomne zlúčené." "1.5.7. Jednoúčelové svietidlo Jednoúčelové svietidlo znamená časť zariadenia, ktoré vykonáva jedinú svetelnú alebo svetelno-signalizačnú funkciu." Prvé riadky bodu 1.12 znejú: "Jedno svietidlo znamená jednoúčelové svietidlo alebo akúkoľvek kombináciu viacerých svietidiel, či už identických, alebo nie, majúcich však tú istú funkciu a vyžarujúcich svetlo tej istej farby, ak je tvorené zariadeniami…" Body 1.5.6 až 1.5.20 sa prečíslujú na 1.5.8 až 1.5.22.Bod 4.1.2 znie: "4.1.2. Počet 2 alebo 4. Ak je vozidlo vybavené štyrmi zakrývateľnými diaľkovými svetlometmi, je montáž prídavných diaľkových svetlometov prípustná iba na účely svetelnej signalizácie pri dennom svetle (podľa definície v bode 3.12)." Za bod 4.1.10.2 sa doplní nasledovný nový bod 4.1.10.3: "4.1.10.3. Ak sú montované štyri zakrývateľné svetlomety, musí ich odkrytie zamedziť súčasnú funkciu akýchkoľvek montovaných prídavných diaľkových svetlometov, ak sú určené pre vytváranie svetelného signálu pri dennom svetle (podľa definície v bode 3.12)." Bod 4.5.1 znie: "4.5.1. Prítomnosť (pozri doplnok 4) Povinné. Typy smerových svetiel spadajú do kategórií (1, 1a, 1b, 2a, 2b a 5), ktorých zostava tvorí na vozidle usporiadanie ("A" a "B"). Usporiadanie "A" platí pre všetky motorové vozidlá. Usporiadanie "B" platí len pre prípojné vozidlá." Bod 4.5.3 znie: "4.5.3. Usporiadanie A: dve predné smerové svetlá nasledovných kategórií: - 1 alebo 1a alebo 1b, ak je vzdialenosť medzi okrajmi svietiacej plochy tohto svetla a svietiacej plochy stretávacieho svetlometu a/alebo prípadnej prednej hmlovky najmenej 40 mm; - 1a alebo 1b, ak je vzdialenosť medzi okrajmi svietiacej plochy tohto svetla a svietiacej plochy stretávacieho svetlometu a/alebo prípadnej prednej hmlovky väčšia než 20 mm a menšia než 40 mm; - 1b, ak je vzdialenosť medzi okrajmi svietiacej plochy tohto svetla a svietiacej plochy stretávacieho svetlometu a/alebo prípadnej prednej hmlovky menšia lebo rovná 20 mm; dve zadné smerové svetlá (kategórie 2a alebo 2b); dve bočné smerové svetlá (kategórie 5). Ak sú montované akékoľvek zariadenia funkčné ako predné smerové svetlá (kategórií 1, 1a a 1b) a akékoľvek bočné smerové svetlá (kategórie 5), môžu byť v záujme splnenia požiadavky viditeľnosti podľa bodu 4.5.5 montované dve doplnkové bočné smerové svetlá (kategórie 5). B: dve zadné smerové svetlá (kategórie 2a alebo 2b)." Body 4.5.4.2.2 a 4.5.4.2.3 znejú: "4.5.4.2.2. Výška smerových svetiel kategórií 1, 1a, 1b a 2a a 2b, meraná podľa bodu 3.8, nemá byť menšia než 350 mm alebo väčšia než 1500 mm. 4.5.4.2.3. Ak konštrukcia vozidla neumožňuje pri meraní podľa vyššie uvedeného spôsobu dodržať tieto maximálne hodnoty, môžu byť tieto hodnoty zvýšené pre bočné smerové svetlá kategórie 5 na 2300 mm a na 2100 mm pre smerové svetlá kategórií 1, 1a, 1b a 2a a 2b." Bod 4.5.12 znie: "4.5.12. Iné požiadavky Svetlo má blikať frekvenciou 90 ± 30 - krát za minútu. Po uvedení spínača svetelného signálu do činnosti, najdlhšie do jednej sekundy má nasledovať rozsvietenie svetla a najdlhšie do jeden a pol sekundy prvé zhasnutie svetla. Ak je automobil vybavený na ťahanie prípojného vozidla, majú sa ovládacím zariadením smerových svetiel uviesť do činnosti i smerové svetlá prípojného vozidla. V prípade zlyhania niektorého zo smerových svetiel, s výnimkou skratu, musia ostatné smerové svetlá ďalej vyžarovať prerušované svetlo, pričom frekvencia prerušovania môže byť pri týchto podmienkach odlišná od predpísanej frekvencie." Body 4.9.4.3 a 4.9.5 znejú nasledovne: "4.9.4.3. Vzhľadom k dĺžke Žiadne individuálne špecifikácie. 4.9.5. Geometrická viditeľnosť Horizontálny uhol oboch predných obrysových svetiel: 45° dovnútra a 80° von. V prípade prípojných vozidiel môže byť uhol dovnútra zmenšený na 5°. Vertikálny uhol: 15° nad a pod horizontálu. Vertikálny uhol pod horizontálu môže byť zmenšený na 5° u svetiel, ktoré sú nad vozovkou nižšie než 750 mm." Doplnok 4 sa týmto upravuje nasledovne: " Doplnok 4 SMEROVÉ SVETLO UHLY GEOMETRICKEJ VIDITEĽNOSTI +++++ TIFF +++++ +++++ TIFF +++++ " -------------------------------------------------- Doplnok 4 SMEROVÉ SVETLO UHLY GEOMETRICKEJ VIDITEĽNOSTI +++++ TIFF +++++ +++++ TIFF +++++ --------------------------------------------------